‘Ervare’ Opod-ondersoeker op kleinhoewe vermoor(Argieffoto: Marcus Trapp/Pixabay) ’n Senior ondersoekbeampte verbonde aan die Onafhanklike Polisieondersoekdirektoraat (Opod) is Dinsdagoggend op sy kleinhoewe in die omgewing van Cullinan, oos van Pretoria, doodgeskiet. Brig. Vishnu Naidoo, woordvoerder van die polisie, het gesê Mandla Mahlangu (46) en een van sy werkers is omstreeks 03:30 deur ’n groep mans op die kleinhoewe in die Jakkalsdans-omgewing oorval. Die mans het ’n vuurwapen op die twee slagoffers gerig waarna Mahlangu doodgeskiet is. Volgens Naidoo het die mans met verskeie huishoudelike items in Mahlangu se wit Nissan-bakkie gevlug. Niemand is nog in hegtenis geneem nie. In dié stadium word roof as ’n moontlike motief vir die aanval ondersoek, sê Naidoo. Sontaga Seisa, woordvoerder van Opod, het gesê die direktoraat betreur Mahlangu se dood. Hy het hom as ’n ervare ondersoekbeampte bestempel. Volgens Seisa kan Opod in dié stadium geen verdere kommentaar lewer wat moontlik die ondersoek kan belemmer nie.